A tous ceulx qui verront ces presentes lettres: Germain Trouvé, licencié en loys, et Simon Tribolé garde du scel du roy nostre sire en la prévosté d’Aucerre, salut. Sçavoir faisons que pardevant Estienne Champfremeux, tabellion juré en la cour de ladite prevosté, comparurent personnellement en l’église des Cordeliers d’Aucerre vénérables et discrètes personnes révérend père en Dieu frère Pierre le Masle, abbé du monastère Sainct-Père audit lieu d’Aucerre, et messire Simon Béchu, prestre, soubz-chantre et chanoine de Saint-Estienne audit lieu d’Aucerre, eulx deux venus et envoyez de par les gens d’église de la ville et cité d’Aucerre; Jehan Regnier, le jeune, lieutenant de monseigneur le bailly dudit Aucerre, Jehan Lourdin, prévost d’illec, Guenault le Moyne, Jehan Gontier, maistre Jacques Driart, Germain Trouvé, le jeune, Blaise Tribolé, Simon le Moyne et Simon Gontier, licencié en loys, Jehan de Troyes, receveur d’Aucerre, Pierre de la Plotte, grenetier d’illec, Jehan Desbordes l’aisnel, Germain Vivien, Gasselin Lusurier, Jehan Dieulegart, Jehan Coquart, Jehan de Cheny, Jehan Ferron, Robert de Tournay, Jacquinot de Passelieres, Germain de Coiffy, Guillaulme Musart, Pierre Grail, Guillaulme de Selles, Perrin Gontier, Thierry Liart, Thibault Estoreau, Thomas Labbe, Guiot Aubriot, Guillaume Gazon, Simon Quarreau, Philibert Delafaye, Denys de la Chaume, Guillaume du Val-de-Mercy, Estienne le Rouge, Jacquemin le Goux, Perrin Dupont, Guillaume Tixerant, Hugues Chevalier, Perrinet Cousin, Simon Chaumery, Germain Trubert, Guillemin Gautherin, Simon Pardela, Guyot de Villy, Guillaume de Chasnes, Laurent Bureteau, Humbert Michel, Thomas Bourdin, Guillaume Volant, Thevenin le Beau, Pierre d’Orgelet, Tbevenin Clopin, Thomas le Moyne, Jehan Beguet, Perrin Bezart, Jacquet Tonnaille, Jehan Rousseau, Perrin le Jon et Robin Maubert, tous bourgois, manans et habitants de ladite ville et cité d’Aucerre pour eulx et pour les autres gens d’église, bourgois et habitans non vignerons de ladite ville et cité d’Aucerre absens, et eulx faisant fort pour iceulx absens, quant à ce d’une part. Jehan Thomas dit Charlot, Guillaume Thomas dit Charlot, son filz, Guillermin Charle, Huguenin Givry, Jehan Berthelot, Estienne Duchamp, Guillemin Mariller, Adam Chindé, Jehan Grislot, Thomas Lore, Martin Relie, Henry Berthelot, Jehan Joly, Thevenot Desprez, Jehan de la Croix, Robin Bauldry, Bernard Gaye, Guillemin Jorran, Jehan Barre, Jehan Bourgois, Jehan Chevalier, Thomas Pinsastre, Guillemin Tatoys, Guillemin Bourgoin le jeune, Perrin Royer, Guillemin Bourgoin l’aisnel, Guillemin Potin, Jehan Marion, Jehan Dupont, Jehan Barat, Perrin Massé, Guillemin le Savat, Guillaume Deguy, Perrin Dupuis, Germain Aliot, Lorent Georgin, Lorent Tabart, Jehan Forestier, Droin Jacquin, Thomas Mine, Jehan Macé, Guillermin Macé, Jehan Poichot, Thiebault Meusnier, Jehan Charpentier, Jehannin Guillot, Guillemin Marchant, Jehan Dosnon, Jehan Boly, Guillemin Chifenofe, Jehan maistre d’hostel, Perrin Mine, Jehan Dorgenot et Perrin Orry tous vignerons et laboureurs demorans à Aucerre pour eulx et pour tous les aultres vignerons et laboureurs de ladite ville, cité et banlieue d’Aucerre absens, pour lesquels absens iceulx vignerons et laboureurs dessus nommez se tindrent fort quant ad ce et prinrent en main, sur pene de tous interests qui s’en pouvoient et pourront ensuivre d’aultre part. Icelles parties assemblées ensemble dans ladite église, en la présence et du congié et licence de nobles hommes Jehan Regnier bailly d’Aucerre, et par cry fait en lieu accoustumez à faire crys audit lieu d’Aucerre; disant icelles parties que comme certain procez en cas d’appel ait esté meu et encore soit pendant en la cour de parlement entre les vignerons et laboureurs de la ville et cité d’Aucerre ou son lieutenant, d’une part, et les gens d’église, bourgois et habitans d’icelle ville intimez, d’autre part, pour raison et à cause de certaine sentence interlocutoire par ledit bailly ou son lieutenant donnée au profit des intimez, par laquelle a esté dit, jugié et sententié certain adjournement fait à la requeste desdits appelans contre lesdits intimez, mal et induement faits, et iceulx appelans condamnez en despens desdits intimez sur ce fait, dont lesdits vignerons et laboureurs ayent appellé, relevé leur dit appel, et fait adjourner et intimer lesdites parties adverses bien duement à comparoir en ladite cour, aux jours de Champaigne mil quatre cens quarante deux, ausquels jours icelles parties ou procureur pour eulx se présentèrent, et depuis chacun an ausdits jours se soyent présentez ainsi qu’il appartient, sans ce que audit procez par escript qui encore entier ayt esté aultrement procedé; finablement lesdites parties voulant et désirant paix et amour nourrir entr’elles et obvier à tous procez, en la présence dudit juré se sont condescendus à accord et ont accordé si plaist à ladite cour, au moyen de certaines lettres de congié d’accorder sur ce obtenues, en la manière qui s’ensuit: c’est à sçavoir que laditte appellation mise au néant sans amende, icelles parties se départiront et départent de cour sans despens d’un costé et d’aultre; et quant au cas principal qui est sur le fait de l’heure et tant que les vignerons et laboureurs de ladite ville d’Aucerre et pays de l’Aucerrois doivent tenir et labourer, iceulx vignerons et laboureurs iront et seront tenus doresnavant de aller labourer au matin à l’heure sur ce ordonnée, et de la feste de Pasques jusqu’à la feste de l’Exaltation Ste Croix, qui est au mois de septembre, ne se pourront départir de leur labour à telle heure quest à soleil couchant et non pas avant ils puissent retourner en leurs maisons; et se de ce faire ils sont refusans, négligens ou refusans, ils perdront leurs salaires de toute la journée, dont la moitié sera au maistre qui aura loué le vigneron et l’aultre moytié sera convertie à la fortification de ladite ville d’Aucerre. Lequel accord icelles parties, et chacune d’icelles en droit soy, ont promis en leur foy corporellement donnée en la main dudit juré, et soubz l’obligation de tous leurs biens présens et avenir, entretenir si plaist à ladite cour, sans enfraindre, sur le point que en tel cas appartient; présens et appellez ad ce par ledit juré Jehan du Val de Mercy et Guillemin Premenault demourans audit lieu d’Aucerre. En tesmoing de ce nous à la rélation dudit juré avons scellé ces lettres dudit scel, qui furent faites et passées le premier jour du mois de febvrier, l’an de grâce mil quatre cens cinquante cinq, Sic signatum: Champfremeux. Cet accord fut homologué en parlement le 11 mars 1456. Voici les lettres de 1392 sur lesquelles les bourgeois étoient fondés. Charles, par la grace de Dieu, roy de France: Sçavoir faisons à tous présens et à venir nous avoir oye la grief clameur et complainte de plusieurs gens d’église, nobles, bourgois et habitans de nostre ville d’Aucerre et du pays d’environ, contenant que jaçoit, et que selon raison tous ouvriers de bras et laboureurs de vignes et aultres labourages soient tenus, puisque ils sont prins, retenus ou alouez pour ouvrer à journée, de eulx tenir en l’œuvre où ils sont mis et de gaingnier leur jornée bien et loyaulment sans en partir et laissier leur ouvrage jusqu’à heure ordonnée et compétent; c’est-à-sçavoir, soleil couchant, et que ainsi doit il estre fait. Néanmoins, tous ou la plus grande partie des ouvriers et laboureurs estans et reparans en nostredite ville d’Aucerre et ou pays d’environ, qui est pays de vignoble, en abusant, fraudant et décevant les bonnes gens ausquels ils ouvrent, délaissent leur ouvrage et se partent d’iceluy à nonne ou environ, grant espace de temps avant ce que le soleil soit couché, et vont ouvrer les aucuns en leurs vignes ou aultres labourages, là où ils besoignent et exploitent autant ou plus comme ils ont fait tout le jour pour ceulx qui les payent de leurs journées, ou au moins peuvent faire grant ouvrage depuis ladite heure, et, qui plus est, en ouvrant à jornée ne font ny leur devoir raisonnablement, et ces choses qui sont abuz déraisonnables contre Dieu et justice et le bien et utilité publique, veulent iceulx ouvriers et laboureurs tenir à conséquence ne aultrement ne veulent faire de leurs journées; et avec ce les gardesmessiers ou sergens qui sont ordonnez et commis pour garder les vignes ou aultres labourages et le fruit estant en ycelles dont ils ont et prennent prix et salaire de leur autorité, prennent, cueillent, mengent et donnent des raysins et autres fruiz estant en leur garde, et en font moult et plusieurs aultres excez et oultrages ou préjudice grief et dommaige de ceux à qui lesdites vignes et aultres labourages sont, et par tels faiz ont esté ceulx à qui la chose touche moult grevez et dommagiez ou temps passé, et seroient encore plus ou temps advenir si sur ce n’estoit brievement proveu de remèdes convenables, mesmement que par telles choses et aultres leurs héritages sont de trop plus grans fraiz qu’ils ne souloient et de mendre revenus: Pourquoy nous, ces choses considérées, voulant tels abuz abatre et faire cesser du tout, et nostre peuple estre tenu et gouverné en bons usages, avons ordonné et ordonnons que doresnavant tous ouvriers et laboureurs, hommes et femmes, toutefois que ils vouldront gaingner, viengnent en lieux et places ordonnées et accoustumées en ladite ville d’Aucerre et en aultres lieux et villes du pays du pays d’Aucerrois, avant soleil levant, et aprez ce qu’il auront esté alloués et retenues, œuvrent et labourent là où leurs maistres ou maitresses leur ordonnent et employeront bien et loyaulment, et se tengnent et œuvrent continuellement esdis ouvrages en gaingnans leur salaire, jusqu’à soleil couchant, sans revenir à ville, ne yssir ne partir de leur labourage, si ce n’est pour prendre leur récréation de boire et de manger raisonnablement; et aussi que lesdits ouvriers et laboureurs ne puissent prendre, lever ne exiger par jour, pour salaire, oultre cinq solz tournois, sur peine de soixante solz d’amende en quoy encherra et encourera envers nous chacun qui deffauldra de ce faire; et oultre que les gardes, sergens ou messiers desdites vignes ou aultres labourages, ne aultre pour eulx ne preingnent ou cueillent ou souffrent prendre ou cueillir par aultres à qui il n’apartient, doresnavant, esdites vignes ou aultres labourages, vergier et jardins ou courtillaige, raysins ne aultres fruiz pour faire mousts nouvels ou aultres excez ou despence, sur peine de six livres tournois d’amende, en levant sur eux et sur chacun d’eulx qui feront le contraire lesdites amendes à nostre prouffit par la manière qu’il appartiendra de raison; laquelle chose nous voulons ainsy estre fait pour considération des choses dessusdites; et ausdiz complaignans l’avons octroyé et octroyons de grace especiale par ces presentes, non nobstant quelconques lettres-subreptices empétrées ou à empétrer au contraire. Si donnons en mandement par ces presentes ou bailly de Sens et d’Aucerre, et au prevost d’Aucerre, ou à leurs lieutenants, et à chacun d’eux, en les commettant quant ad ce se mestier est, que notre présente ordonnance facent crier et publier en notre dite ville d’Aucerre et ailleurs où il appartiendra, et icelle facent tenir, garder, entériner et accomplir sans enfraindre, cy contraignans ad ce tous ceulx qu’il appartiendra par les peines que dit est à appliquer à nous sur les défaillans et contredisans et sur chacun d’eulx et par tant de fois que ils defauldront, et aultrement par toutes voyes deues. Et que ce soit ferme chose et estable à toujours, nous avons faict mettre notre scel à ces lettres, sauf en autres choses nostre droit, et l’autrui en toutes. Donné à Paris, au mois de mars l’an de grace mil trois cens quatre-vingt et douze, et de nostre règne le treizième. Par le roy, à la relation du conseil. P. Vivien, Visa, contentor, De Crespy.